ЩIэблэмрэ Интернетымрэ
Ямылейуэ Интернетыр сабийхэмрэ ныбжьыщIэхэмрэ къагъэсэбэпыным къишэ зэраныгъэм теухуауэ Налшык и Къэбэрдей уэрамым щекIуэкIа Iуэхум адэкIи къыкIэлъыкIуэнущ.
«Интернетыншэу зы сыхьэт» зыфIаща Iуэхур куэдым гунэс зэра-щыхъуар къыхигъэщу, дяпэкIэ яIэ мурадхэм тепсэлъыхьащ Налшык и эколого-биологическэ центрым и гъэсэн ЛIыIэщын Сабинэ. Дыкъэзыухъуреихь дунейм, цIыху гъащIэм щIэуэ къыхыхьа Iэмалхэм ятеухуауэ Сабинэ и Iэдакъэ къыщIэкIащ проект купщIафIэ куэд. Сабии 100-м нэс зыхэта Iуэхум къыкIэлъыкIуэу, ЛIыIэщыным иригъэкIуэкIыну и мурадщ нобэ Интернетыншэу гъащIэр зи нэгу къыщIэзымыгъэхьэф студенту, школакIуэу ди республикэм исхэм я бжыгъэр гъэбелджылынымрэ абыхэм дерс къызыхахын псалъэмакъ щхьэпэхэмрэ. Сабинэ ипэкIэ иригъэкIуэкIа къэхутэныгъэхэм къызэрагъэлъэгъуамкIэ, ди щIыналъэм щыпсэу адэ-анэхэм я процент 31-рщ я бынхэм Интернетыр къызэрагъэсэбэп щIыкIэм кIэлъыплъыр. «Апхуэдэу адэкIэ Iуэхур екIуэкIмэ, пхуэмыгъэзэкIуэжын зэраныгъэ къишэнущ. Абы къыхэкIыу, ди центрым и лэжьыгъэми пытщэнущ. Ди мурадщ адэ-анэхэми сабийхэми Интернетым къишэ зэраныгъэмрэ абы «узэрисыну» пIалъэр зыхуэдизымрэ къагурыдгъэIуэну. Дуней псом иджыпсту а Iуэхум гулъытэ щегъуэт. Дэри а Iуэхум дыпэджэжынущ лэжьыгъэ купщIафIэкIэ, — жиIащ Сабинэ.
Мыз Ахьмэд.
